钦定古今图书集成/明伦汇编/官常典/第303卷 > 乔宇
## 钦定古今图书集成/明伦汇编/官常典/第303卷 > 乔宇

按《明外史》本传：“宇字希大，山西乐平人。祖毅，工部左
侍郎。父凤，职方郎中，皆以清节显。宇少从父京师，学
于杨一清。成化二十年，登进士第，复从李东阳游，为
古文词有名，已授礼部主事。弘治初，王恕为吏部，调
之文选，三迁至郎中，门无私谒，擢太常少卿。武宗嗣
位，遣祀中镇、西海，还朝，条上道中所见军民困苦六”
事。已，迁光禄卿，历户部左、右侍郎。刘瑾败，大臣多以
党附见劾，宇独无所染。拜南京礼部尚书。乾清宫灾，
率同列言“视朝不勤，经筵久辍，国本未建，义子猥多，
番僧处禁寺，优伶侍起居，立皇店，留边兵，习战𩰚，土
木繁兴，织造不息”，凡十事。帝不省。久之，改兵部，参赞
机务。以帝远游塞上，而监国无人，请“早建储贰。”帝将
自击寇，宇复偕同列谏曰：“夏太康畋于洛表，后羿距
之。周穆王宴于瑶池，徐方叛之。人君耽逸游，未有不
召祸者。今四海宁谧，边陲不警，何故无名出师，轻万
乘，贵以投不测之险哉？”疏并不报。未几，宁王宸濠反，
斥帝为异姓，扬言旦夕下南京。宇上其所移檄，严为
警备，而谈笑自如。时携客燕城外，密察地险易，置戍
守，综理周密，内外宴然。镇守中贵刘琅与贼通，为预
伏死士。宇刺得其情，诘琅用事者。琅惧，不敢动。宇乃
大索城中，斩所伏壮士三百人，悬首江上。宸濠失内
应，且知有备，不敢东。帝闻，赐敕奖劳。宸濠败，帝至南
京，诏百官戎服朝。明年正旦，宇不可，率诸臣朝服贺
江彬，索城门诸钥，都督府问宇。宇曰：“守备者，所以谨
非常。禁城锁钥，孰敢索，亦孰敢予，虽天子诏，不可得。”
都督府以宇言复，乃已。彬矫旨有所求，日数十至，宇
必廷白之，彬亦稍稍止。彬欲谮去宇。守备太监王伟
者，初为帝伴读，帝信之，每从中调护，故彬谋不行。帝
驻南京九月，宇倡诸臣三请回銮，又自伏阙请驾，旋
扈至扬州。明年加太子太保。论保障功，复加少保。世
宗即位，召为吏部尚书。宇自为选郎，有人偷鉴，及是
铨政一清。帝求治锐甚，宇与林俊、彭泽、孙交，皆海内
重望，帝亦委任之。凡为权幸所黜者，皆起列庶位，天
下欣欣望治。然帝性刚，好自用，宇所执渐不见听。兴
府需次官六十三人乞迁序。宇言：此辈虚隶名籍，与
见供事者不同，黜罚之有差，皆怨宇。帝欲封驸马都
尉崔元为侯，外戚蒋轮、邵喜为伯，宇不可。无何，诏进
寿宁侯张鹤龄为公，封后父陈万言为伯，授万言子
绍祖尚宝丞。宇言：“累朝太后戚属无生封公者，张峦
亦殁后赠，今奈何以父赠为子封，万言封伯视峦更
骤，而子授尚宝非制。愿陛下守典章以垂万世。”帝并
不从。史道讦杨廷和，宇言道挟私，遂下之诏狱。曹嘉
助道劾宇，宇求罢，帝命鸿胪趣视事。宇遇事不可，无
不力争，而争《大礼》尤切。帝欲加兴献帝皇号，宇言：“加
皇于本生之亲，则干正统，非所以重宗庙、正名分。”及
礼官请称献帝为本生考，帝改称本生皇考。又诏建
献帝庙于大内。宇等复连章谏。特旨用席书为礼部
尚书，宇又偕九卿言：“陛下罢汪俊，用席书，谪马明衡、
季本、陈逅，召张璁、桂萼、霍韬，举措乖违，人心骇愕。夫
以一二人邪说，废天下万世公议，内离骨肉，外间君
臣，名为效忠，实累圣德。且《书》不繇廷推，特出内降，此
祖宗来所未有。乞令俊与书各”仍旧职，宥明衡等，止
璁、萼毋召。寻复请罢璁、萼书，而出争《大礼》者吕柟、邹
守益于狱。会璁、萼等至京，诏皆用为学士。宇等又言：
“内降恩泽，先朝率施于佞幸小人，若士大夫一预其
间，即不为清议所齿。况圣代养士，当以名节为先。学
士最清华，而俾萼等居之，谁复肯与同列哉？”帝怒，切
责宇。遂乞休，许之，驰传，给夫廪，犹如故事。御史许中、
刘隅等请留宇，帝曰：“朕非不用宇，宇自以疾求去耳后《明伦大典》成，追论前议，夺官。杨一清卒，宇渡江吊
之，南都父老皆出迎，举手加额曰：“活我者，公也。”宇诗
文雄隽，兼通篆籀。性好山水。尝陟太华绝顶，遇虎，仆
夫皆惊仆，宇端坐不动，虎徐帖尾去。家居澹泊，服御
若寒士。身殁，二妾刘、许皆从死。穆宗即位，复官，赠少
傅，谥庄𥳑。